Tkompli l-attività diplomatika kbira aktar tard illum f’Ruma biex tinstab soluzzjoni għall-kriżi fl-Ukrajna u l-Krimea. Waqt li kienu l-bieraħ kienu Pariġi għal-laqgħa internazjonali dwar il-Libanu, il-Ministri għall-Affarijiet Barranin tar-Russja u l-Ukrajna iltaqgħu separatament mas-Segretarju tal-Istat Amerikan John Kerry u mal-Ministri tal-Affarijiet Barranin ta’ Franza, il-Ġermanja u l-Ingilterra u mal-kap tad-diplomazija tal-UE. Kerry qal li l-laqgħa mal-Ministru Russu Seregi Lavrov tar-Russja kienet waħda iebsa iżda qal li huma se jerġgħu jiltaqgħu f’Ruma illum fi sforz biex isibu soluzzjoni għall-kriżi permezz tad-djalogu. Sadanittant, Lavrov irreżista kull sforz li għamlu l-Amerikani, l-Inglizi, il-Franċiżi u l-Ġermanizi biex jiltaqa’ wiċċ imb’wiċċ mal-Ministru għall-Affarijiet Barranin tal-gvern il-ġdid tal-Ukrajna, Andriy Deshchytsya. Huma qalu lil Lavrov biex jiltaqa’ ma’ Deshchytsya bħala sinjal ta’ rieda tajba li r-Russi jridu li tinstab soluzzjoni. L-attività diplomatika waslet hekk kif in-NATO ħabbret li ssospendiet il-koperazzjoni militari kollha mar-Russi u l-UE qalet li lesta tagħti pakkett finanzjarji lill-Ukreni li jiswa mill-inqas 11-il biljun ewro – ħafna aktar mis-somma li kienet se taghtihom kieku ffirmaw il-ftehim ta’ assoċjazzjoni iżda l-istess somma li l-President Yanoukovych irnexxielu jieħu mingħand ir-Russi. Il-president tal-Kummissjoni Ewropea José Manuel Barroso ħabbar l-għajnuna massiċċa hekk kif il-pajjiżi l-oħra tal-punent bdew iqisu l-offerti tagħhom. L-aġenzija tal-aħbarijiet Russua, RIA Novosti tirraporta li l-Organizzazzjoni għas-Sigurtà u l-Koperazzjoni fl-Ewropea, l-OSCE, ħabbret li se tibgħat 35 membru militari mhux armati f-Ukrajna wara t-tħassib ta’ dak li sejħet “attivitajiet militari mhux tas-soltu” fin-nofsinhar tal-pajjiż. Eluf ta’ suldati, apparentament taħt il-kontroll tar-Russja, qed jokkupaw il-bażijiet militari tal-Ukrajna fil-Krimea.